Broj: 711-I-607-M-77/23-02-17

Zagreb, 30. ožujka 2023.

 **RODOLJUB KOSIĆ**

**MONTENES d.o.o. za održavanje i izgradnju komunalne infrastrukture**

**Predmet: mišljenje na zahtjev obveznika Rodoljuba Kosića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 21. ožujka 2023. pod brojem 711-U-3613-M-77/23-01-27 zaprimilo je zahtjev za mišljenje koji je podnio obveznik Rodoljub Kosić, direktor trgovačkih društava MONTENES d.o.o. za održavanje i izgradnju komunalne infrastrukture (u daljnjem tekstu: MONTENES d.o.o.), VIRA – Višnjanska razvojna agencija d.o.o. za izgradnju i upravljanje poslovnim zonama i privlačenje investicija (u daljnjem tekstu: VIRA – Višnjanska razvojna agencija d.o.o.), te Usluge Višnjan d.o.o. za javnu vodoopskrbu i javnu odvodnju (u daljnjem tekstu: Usluga Višnjan d.o.o.).

Obveznik navodi da je imenovan u Upravu društva MONTENES d.o.o. sa sjedištem u Višnjanu, kojem je osnivač Općina Višnjan, temeljem Odluke o imenovanju od 22. rujna 2022. na mandatno razdoblje od 4 godine, slijedom čega je ovlašten za zastupanje društva samostalno i pojedinačno, te da je kod Trgovačkog suda u Pazinu proveden upis rješenjem od 27. rujna 2022.

Navodi da je također imenovan u Upravu društava VIRA – Višnjanska razvojna agencija d.o.o. te Usluge Višnjan d.o.o., kojima je osnivač Općina Višnjan, na mandatno razdoblje od 4 godine, počev od 22. rujna 2022., u kojem je svojstvu ovlašten za zastupanje društava samostalno i pojedinačno, te da je kod Trgovačkog suda u Pazinu proveden upis rješenjima od 3. listopada 2022. te od 27. rujna 2022.

Nadalje navodi da je Ustavni sud Republike Hrvatske pokrenuo postupak za ocjenom ustavnosti i privremeno obustavio vladinu Uredbu o uslužnim područjima, kojom je naloženo spajanje vodovodnih i poduzeća odvodnje, do donošenja konačne odluke u tom predmetu, kao i da je privremeno obustavio izvršenje svih općih i pojedinačnih akata i radnji koje se poduzimaju na temelju navedene Uredbe, zbog čega se zastalo s pripajanjem društva tvrtke tekstu Usluge Višnjan d.o.o. Napominje da društvo Usluge Višnjan d.o.o. nema niti jednog zaposlenog te da su poslovne aktivnosti minimalne i svedene na najmanju moguću mjeru poslovnih procesa.

Također iznosi da je u društvu MONTENES d.o.o. zaposlen kao direktor društva od 22. rujna 2022. temeljem Ugovora o radu, dok u odnosu na društvo Usluga Višnjan d.o.o. te društvo VIRA – Višnjanska razvojna agencija d.o.o ima potpisan Sporazum o povjeravanju uprave društva bez naknade. Obveznik je predmetni Ugovor i Sporazume priložio uz zahtjev.

Iznosi da je Općina Višnjan jedini osnivač navedenih društava te da obnašanjem dužnosti člana Uprave društava MONTENES d.o.o., VIRA – Višnjanska razvojna agencija d.o.o. te Usluge Višnjan d.o.o. izvršava javni interes osnivača sukladno zakonskim obvezama na temelju kojih su navedena trgovačka društva osnovana (Zakon o komunalnom gospodarstvu, Zakon o grobljima, Zakon o vodnom gospodarstvu), kao i da je opseg poslova u društvima VIRA – Višnjanska razvojna agencija d.o.o. i Usluga Višnjan d.o.o. izuzetno malen, zbog čega se iz razloga ekonomičnosti poslovanja pristupilo ovakvom rješenju sukladno kojem ista osoba obavlja funkciju člana uprave u tri trgovačka društva.

Obveznik moli Povjerenstvo da mu izda prethodno odobrenje za obavljanje dužnosti člana Uprave u trgovačkim društvima VIRA – Višnjanska razvojna agencija d.o.o. i Usluga Višnjan d.o.o. bez naknade, s obzirom da predmetni poslovi ne utječu na zakonito obnašanje javne dužnosti.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 3. sjednici održanoj 30. ožujka 2023. obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

U konkretnom je slučaju Rodoljub Kosić obveznik ZSSI-a povodom obnašanja dužnosti u upravi bilo kojeg od navedenih društava kojima je osnivač jedinica lokalne samouprave.

Obveznik u društvu MONTENES d.o.o. dužnost obnaša profesionalno u radnom odnosu, te u društvima VIRA – Višnjanska razvojna agencija d.o.o. i Usluge Višnjan d.o.o. dužnost obnaša volonterski bez primanja naknade, pri čemu je odgođeno pripajanje društva Usluge Višnjan d.o.o. sukladno propisanoj zakonskoj obvezi spajanja vodovodnih poduzeća do donošenja odluke Ustavnog suda Republike Hrvatske o njezinoj ustavnosti.

Sukladno odredbi članka 18. stavka 1. ZSSI-a, obveznik ne može istodobno obnašati dužnost u više od jedne uprave trgovačkog društva, neovisno o tome je li osnivač društva država, jedinica lokalne, odnosno područne (regionalne) samouprave ili druga privatna osoba, kao i bez obzira prima li direktor društva plaću ili naknadu za rad u upravi društva ili funkciju obavlja volonterski, te postiže li se time ušteda za neko od društava, jer navedenim Zakonom nije predviđena iznimka od ove zabrane.

Stoga je obveznik Rodoljub Kosić dužan odlučiti u kojem će od navedenih društava nastaviti obavljati funkciju direktora (člana Uprave) i razriješiti okolnost istodobnog obavljanja funkcije direktora u druga dva društva te o tome dostaviti dokaz Povjerenstvu.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Rodoljubu Kosiću, elektroničkom dostavom
2. Objava na internetskoj stranici Povjerenstva
3. Pismohrana